রোববার সকাল ১১টায় প্রেসক্লাবের সামনে মানববন্ধনের ঘোষণা বিএনপির
আগামী রোববার সকাল ১১টায় রাজধানীতে জাতীয় প্রেসক্লাবের সামনে মানববন্ধনের ঘোষণা দিয়েছে বিএনপি।
আন্তর্জাতিক মানবাধিকার দিবস উপলক্ষে ঢাকা ছাড়াও দেশের সব জেলা শহরে একইদিনে মানববন্ধন করবে সংগঠনটি।
আজ শুক্রবার বিকেলে এক ভার্চুয়াল প্রেস ব্রিফিংয়ে বিএনপির সিনিয়র যুগ্ম-মহাসচিব রুহুল কবির রিজভী এ কথা জানান।
গত দুইদিন বিএনপির অবরোধ সফল করায় দলের নেতাকর্মীদের ধন্যবাদ দিয়ে রিজভী বলেন, 'আমাদের পরবর্তী কর্মসূচি আগামী ১০ ডিসেম্বর আন্তর্জাতিক মানবাধিকার দিবস উপলক্ষে। যারা গুম-খুন হয়েছেন, তাদের পরিবারের সমন্বয়ে এই মানববন্ধন কর্মসূচি ঘোষণা করেছে বিএনপি। ঢাকা মহানগরসহ সব জেলা সদরে এই কর্মসূচি পালিত হবে।'
তিনি জানান, 'ঢাকায় মানববন্ধন হবে জাতীয় প্রেসক্লাবের সামনে সকাল ১১টায়। এ বিষয়ে ঢাকা মহানগর বিএনপি সার্বিক প্রস্তুতি নিয়েছে এবং ঢাকার বাইরে অন্যান্য জেলায় মানববন্ধন সফল করতে নেতাকর্মীরা প্রস্তুতি নিয়েছে।
রিজভী বলেন, 'সরকারের দিক থেকে সব বাধা-বিপত্তি যদি আসে সবকিছুকে প্রতিহত করে, অন্যায়ের বিরুদ্ধে প্রতিবাদের প্রতীক হিসেবে এই মানববন্ধন কর্মসূচি সফল করতে হবে।'
'ঢাকাসহ সারা দেশের সব পর্যায়ের নেতাকর্মীদের বলব, তারা এই মানববন্ধন কর্মসূচিতে যেসব পরিবার নিপীড়ন-নির্যাতনের শিকার হয়েছেন, গুম-খুন হয়েছেন, সেসব পরিবারের সদস্যদের আপনারা মানববন্ধনে আনবেন,' বলেন তিনি।
ঢাকায় বিএনপির মহাসমাবেশ পুলিশ পণ্ড করে দেওয়ার পর থেকে বিএনপি হরতাল-অবরোধ কর্মসূচি দিয়ে যাচ্ছে।
সরকারের পদত্যাগ, নির্দলীয় সরকারে অধীনে নির্বাচন এবং তফসিল বাতিলের দাবিতে দশম দফায় ২০ দিন অবরোধ এবং ৩ দফায় ৪ দিন হরতাল কর্মসূচি করেছে।
রিজভী বলেন, 'এসব কর্মসূচি অনাচারের বিরুদ্ধে, অবিচারের বিরুদ্ধে, অত্যাচারের বিরুদ্ধে।
সরকারের দিকে ইঙ্গিত করে তিনি বলেন, 'তাদের কাছে নাশকতার সংজ্ঞা হলো, গণতন্ত্রের পক্ষে, অবাধ-সুষ্ঠু নির্বাচনের কথা বলা। এ ধরনের কথা বলা মানেই একজন নাশকতাকারী।'
নিজের হাতে ক্ষমতা ধরে রাখতে স্বৈরাচারে রূপান্তরিত হয়েছে আওয়ামী সরকার। তারা দেশ থেকে রাষ্ট্র থেকে সমাজ থেকে সত্য কথা ভুলিয়ে দিতে চাচ্ছে। এ রকম একটি পরিস্থিতি তৈরি করেছে যেখানে সত্য কথা, মানুষের অধিকারের পক্ষে কথা বলা সবচেয়ে বড় অপরাধ হিসেবে গণ্য করা হয়,' যোগ করেন তিনি।
গত ২৪ ঘণ্টায় বিএনপির ২১৫ জনের বেশি নেতাকর্মীকে পুলিশ গ্রেপ্তার করেছে দাবি করে রিজভী বলেন, 'সাতটি মামলায় সাড়ে ৮০০ জনের বেশি নেতাকর্মীকে আসামি করা হয়েছে।'


আগামী রোববার সকাল ১১টায় রাজধানীতে জাতীয় প্রেসক্লাবের সামনে মানববন্ধনের ঘোষণা দিয়েছে বিএনপি।